Szám: 1-3/2020. 2. sz. napirend pont

**Indokolás**

**Zalaszentgrót Város Önkormányzata Polgármesterének**

**2021. március 25-re tervezett döntéséhez**

**Tárgy:** A személyes gondoskodást nyújtó szociális ellátások térítési díjairól szóló önkormányzati rendelet elfogadása

**Tisztelt Képviselő-testület!**

A szociális igazgatásról és szociális ellátásokról szóló 1993. évi III. törvény (a továbbiakban: Sztv.) 86. § (1) bekezdése alapján *„A települési önkormányzat köteles biztosítani*

1. *a családsegítést, ha polgármesteri hivatalt működtet vagy a közös önkormányzati hivatal székhelye a településen van,*
2. *étkeztetést,*
3. *házi segítségnyújtást,*
4. *állandó lakosainak számától függően a (2) bekezdés szerinti szociális szolgáltatásokat,*
5. *az a)-d) pontban nem említett szociális szolgáltatásokhoz való hozzáférést.”*

Az Sztv. 86. § (2) bekezdésének b) pontja értelmében „*Az a települési önkormányzat, amelyiknek területén háromezer főnél több állandó lakos él, az a) pont szerinti alapszolgáltatást és idősek nappali ellátását köteles biztosítani.”* Zalaszentgrót állandó lakosságszáma (a 2020. január 1-jei adatok szerint 6.391 fő) alapján – mint 3.000 főnél több állandó lakossal rendelkező települési önkormányzat – köteles biztosítani a családsegítést és az idősek nappali ellátását.

A Zalaszentgrót és Környező Települések Intézményfenntartó Társulása a fentiekben hivatkozott feladatok közös ellátására létesült, amelynek értelmében a Társulás által fenntartott Zalaszentgróti Szociális, Család- és Gyermekjóléti Központ teljesítési kötelezettséggel végez család- és gyermekjóléti szolgáltatást, valamint szociális ellátást bentlakás nélkül, továbbá működteti a család- és gyermekjóléti központot a Társulási Tanácsnak Zalaszentgrót Város Önkormányzatával kötött ellátási szerződés alapján a Zalaszentgróti járás közigazgatási területén.

A térítési díjfizetéssel érintett személyes gondoskodást nyújtó szociális ellátások tekintetében az intézmény működési területe:

* a szociális étkeztetés tevékenységi körben Zalaszentgrót város közigazgatási területe és a képviselő-testületek között létrejött társulási megállapodás alapján Kallósd, Sénye és Tekenye községek közigazgatási területe;
* a házi segítségnyújtás tevékenységi körben Zalaszentgrót város közigazgatási területe és a képviselő-testületek között létrejött társulási megállapodás alapján Döbröce, Felsőpáhok, Kallósd, Kisvásárhely, Ligetfalva, Sénye, Tekenye és Zalacsány községek közigazgatási területe;
* az idősek nappali ellátása tevékenységi körben Zalaszentgrót város közigazgatási területe és a képviselő-testületek között létrejött társulási megállapodás alapján Kallósd, Sénye és Tekenye községek közigazgatási területe.

Az Sztv. 92. § (1) bekezdés b) pontja értelmében a személyes gondoskodást nyújtó ellátásokról, azok igénybevételéről, valamint a fizetendő térítési díjakról, ha a fenntartó önkormányzati társulás, akkor a társulási megállapodásban megjelölt székhely szerinti vagy az erre kijelölt települési önkormányzat a társulási megállapodásban meghatározottak szerint rendeletet alkot.

A Társulási Megállapodás 7. pontja alapján *„A Társulási Megállapodás tárgyát képező, a Társulás által fenntartott intézmény által biztosított szolgáltatások és ellátások, azok igénybevétele, valamint a fizetendő térítési díjak tárgyában az Sztv. 92. § (1) bekezdés b) pontja, valamint a gyermekek védelméről és a gyámügyi igazgatásról szóló 1997. évi XXXI. törvény 29. § (3) bekezdése alapján a Magyarország helyi önkormányzatairól szóló 2011. évi CLXXXIX. törvényben meghatározottak szerinti önkormányzati rendelet megalkotására kijelölt önkormányzat a gesztor önkormányzat”*, nevezetesen Zalaszentgrót Város Önkormányzata.

Az Sztv. 115. § (1) bekezdésében foglaltak alapján a személyes gondoskodás körébe tartozó szociális ellátások ellenértékeként megállapított intézményi térítési díjakat a fenntartó tárgyév április 1-jéig állapítja meg. Az intézményi térítési díj összege nem haladhatja meg a szolgáltatási önköltséget. Az intézményi térítési díjat integrált intézmény esetében szolgáltatásonként kell meghatározni, az önköltség számítása során a közös költségelemeket a szolgáltatásonkénti közvetlen költségek arányában kell megosztani.

Zalaszentgrót Város Önkormányzata Képviselő-testületének a személyes gondoskodást nyújtó szociális ellátások térítési díjairól szóló 5/2009. (III. 24.) számú önkormányzati rendelete a szociális étkeztetésre vonatkozóan a jövedelemnek az öregségi nyugdíjminimum meghatározott %-ához viszonyított nagysága szerint négy jövedelemsávot rögzít, amelynek alapján az öregségi nyugdíjminimum mértékét 400 %-ban meghaladó jövedelemmel bíró ellátottak kötelesek a teljes árú intézményi térítési díj megfizetésére:

|  |
| --- |
| **Jövedelem nyugdíjminimum %-ához viszonyított nagysága** |
| Jövedelem < öregségi nyugdíjminimum 200 %-a |
| Jövedelem = öregségi nyugdíjminimum 200-300 %-a |
| Jövedelem = öregségi nyugdíjminimum 300-400 %-a |
| Jövedelem > öregségi nyugdíjminimum 400 %-a |

A Zalaszentgróti Szociális, Család- és Gyermekjóléti Központ, valamint a Zalaszentgróti Közös Önkormányzati Hivatal Intézményüzemeltetési Osztálya részéről együttesen összeállított díjszámítás alapján a 2020. április 1-jétől alkalmazandó térítési díjak az 5/2020. (III. 27.) számú önkormányzati rendeletmódosítással az alábbi összegekben kerültek elfogadásra:

|  |  |
| --- | --- |
| **A személyes gondoskodás körébe tartozó ellátások** | **2020. 04. 01.-től** |
| **Házi segítségnyújtás** | 190,-Ft /  gondozási óra |
| **Étkeztetés** |  |
| Jövedelem < öregségi nyugdíjminimum 200 %-a | 380,-Ft |
| Jövedelem = öregségi nyugdíjminimum 200-300 %-a | 470,-Ft |
| Jövedelem = öregségi nyugdíjminimum 300-400 %-a | 580,-Ft |
| Jövedelem > öregségi nyugdíjminimum 400 %-a | 690,-Ft |
| **Étkezéshez kapcsolódó szállítási költség** | 75,-Ft |
| **Idősek nappali ellátása** | 0,-Ft |

Mindazonáltal a koronavírus-világjárvány nemzetgazdaságot érintő hatásának enyhítése érdekében szükséges gazdasági intézkedésről szóló 603/2020. (XII. 18.) Korm. rendelet 1. § (1) bekezdésének ba) pontja értelmében e rendelet hatálybalépésének napjától (azaz **2020. december 19-től) 2021. december 31. napjáig** – meghatározott kivételekkel – **a helyi önkormányzat által fenntartott költségvetési szerv által nyújtott szolgáltatásért, végzett tevékenységéért megállapított díj mértéke nem lehet magasabb, mint az ugyanazon díjnak az e rendelet hatálybalépését megelőző napon hatályos és alkalmazandó mértéke**. A 603/2020. (XII. 18.) Korm. rendelet 1. § (2) bekezdése alapján a (1) bekezdés szerinti szervezet e rendelet hatálybalépésének napjától már megállapított új díjat nem vezethet be, 2021. december 31. napjáig új díjat nem állapíthat meg, meglévő díjat új kötelezetti körre nem terjeszthet ki.

A fentiek alapján a 2020. április 1-jétől alkalmazandó térítési díjak mértéke nem emelhető, ugyanakkor az Sztv. 115. § (1) bekezdésében foglaltak törvényi előírást figyelembe véve – miszerint a személyes gondoskodás körébe tartozó szociális ellátások ellenértékeként megállapított intézményi térítési díjakat a fenntartó tárgyév április 1-jéig állapítja meg – 2021. április 1-jéig szükséges az intézményi térítési díjról fenntartói döntést hozni, amely változatlan összegben kerül megállapításra.

Előzetes hatásvizsgálat a rendelethez:

A jogalkotásról szóló 2010. évi CXXX. törvény 17. § (1) bekezdése alapján az alábbiakról tájékoztatom a Tisztelt Képviselő-testületet:

**A rendelettervezet jelentősnek ítélt hatásai:**

A rendeletmódosítás a jelenlegi szolgáltatási minőség megtartásával a társadalmi elégedettséget szolgálja. Az adminisztratív terhek a rendelet módosítását követően nem változnak. A rendelet módosítása környezeti és egészségi hatással nem jár.

**A rendelet megalkotásának szükségessége, a jogalkotás elmaradásának várható következményei:**

A jogszabályban előírt kötelezettség indokolja a rendeletmódosítást. A jogalkotás elmaradása esetében törvénysértő állapot keletkezne.

**A rendelet alkalmazásához szükséges személyi, szervezeti, tárgyi és pénzügyi feltételek:**

Az új szabályok alkalmazásához, végrehajtásához nem szükségesek újabb munkaszervezési és pénzügyi intézkedések, a végrehajtáshoz szükséges feltételek rendelkezésre állnak. Tehát nem keletkeztet többletfeltételeket a korábbiakhoz képest.

A rendeletmódosításnak jelentős társadalmi, gazdasági vagy költségvetési hatása, környezeti és egészségi következménye, adminisztratív terheket befolyásoló hatása nem mutatható ki, ezért indokolását a Magyar Közlöny kiadásáról, valamint a jogszabály kihirdetése során történő és a közjogi szervezetszabályozó eszköz közzététele során történő megjelöléséről szóló 5/2019. (III. 13.) IM rendelet 21. § (2) bekezdése alapján nem szükséges közzétenni.

A fentiek alapján intézkedni kívánok Zalaszentgrót Város Önkormányzata Képviselő-testületének a személyes gondoskodást nyújtó szociális ellátások térítési díjairól szóló 5/2009. (III. 24.) számú önkormányzati rendelete módosításáról.

Zalaszentgrót, 2021. március 22.

***Baracskai József***

polgármester

Az indokolás a törvényességi

követelményeknek megfelel.

***Dr. Simon Beáta***

jegyző

1. *számú melléklet*

***Zalaszentgrót Város Önkormányzata Képviselő-testületének***

***…/2021. (III. ...) számú önkormányzati rendelete***

***a személyes gondoskodást nyújtó szociális ellátások térítési díjairól szóló***

***5/2009. (III. 24.) számú önkormányzati rendelet módosításáról***

Zalaszentgrót Város Önkormányzatának Képviselő-testületének feladat- és hatáskörében eljárva a polgármester az Alaptörvény 32. cikk (2) bekezdésében, valamint a szociális igazgatásról és szociális ellátásokról szóló 1993. évi III. törvény 92. § (1) bekezdés b) pontjában kapott felhatalmazás alapján, a képviselő-testületnek a Magyarország helyi önkormányzatairól szóló 2011. évi CLXXXIX. törvény 42. § 1. pontjában meghatározott feladatkörében eljárva - a Kormány 27/2021. (I. 29.) Korm. rendeletének 1. §-a alapján kihirdetett veszélyhelyzetre tekintettel, a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdésében kapott felhatalmazás alapján, Zalaszentgrót Város Önkormányzatának Képviselő-testülete tagjainak véleményére figyelemmel - a személyes gondoskodást nyújtó szociális ellátások térítési díjairól szóló 5/2009. (III. 24.) számú önkormányzati rendelet módosításáról a következőket rendeli el:

1. ***§***

Zalaszentgrót Város Önkormányzata Képviselő-testületének a személyes gondoskodást nyújtó szociális ellátások térítési díjairól szóló 5/2009. (III. 24.) számú önkormányzati rendeletének 1. melléklete helyébe jelen rendelet 1. melléklete lép.

1. ***§***
2. Jelen rendelet szerinti térítési díjakat 2021. április 1-jétől kezdődően kell alkalmazni.
3. Jelen rendelet a kihirdetését követő napon lép hatályba, és hatálybalépését követő napon hatályát veszti.

|  |  |
| --- | --- |
| **Baracskai József**  **polgármester** | **Dr. Simon Beáta**  **jegyző** |

A rendelet 2021. március … napján került kihirdetésre.

Dr. Simon Beáta

jegyző

1. *melléklet*

*a személyes gondoskodást nyújtó szociális ellátások*

*térítési díjairól szóló 5/2009. (III. 24.) számú önkormányzati rendelet*

*módosításáról szóló …./2021. (III ….) számú önkormányzati rendelethez*

1. **Házi segítségnyújtás:**

Intézményi térítési díj egy órára megállapított összege a személyi gondozás esetében: **190,-Ft**

Intézményi térítési díj egy órára megállapított összege a szociális segítés esetében: **0,-Ft**

1. **Étkeztetésért fizetendő személyi térítési díj**

Intézményi térítési díj napi összege: **bruttó 690,-Ft**

**Az étkeztetésért fizetendő személyi térítési díj csökkentési rendszere**

**Étkeztetés**

***(A díjak az ÁFA-t is tartalmazzák)***

|  |  |
| --- | --- |
| **Jövedelem nyugdíjminimum %-ához viszonyított nagysága** | **Fizetendő személyi térítési díj napi összege** |
| Jövedelem < öregségi nyugdíjminimum 200 %-a | **380,-Ft** |
| Jövedelem = öregségi nyugdíjminimum 200-300 %-a | **470,-Ft** |
| Jövedelem = öregségi nyugdíjminimum 300-400 %-a | **580,-Ft** |
| Jövedelem > öregségi nyugdíjminimum 400 %-a | **690,-Ft** |

1. **Étkezéshez kapcsolódó szállítási költség: 75,-Ft**
2. **Idősek nappali ellátása:**

Kizárólag napközbeni tartózkodást igénybe vevők díjának napi összege: **0,-Ft**

**INDOKOLÁS**

**Zalaszentgrót Város Önkormányzata Képviselő-testületének**

**a személyes gondoskodást nyújtó szociális ellátások térítési díjairól szóló**

**5/2009. (III. 24.) számú önkormányzati rendelet módosításáról szóló**

**…/2021. (III. …) önkormányzati rendeletéhez**

**Általános indokolás**

A szociális igazgatásról és szociális ellátásokról szóló 1993. évi III. törvény (a továbbiakban: Sztv.) 92. § (1) bekezdés b) pontja értelmében a személyes gondoskodást nyújtó ellátásokról, azok igénybevételéről, valamint a fizetendő térítési díjakról, ha a fenntartó önkormányzati társulás, akkor a társulási megállapodásban megjelölt székhely szerinti vagy az erre kijelölt települési önkormányzat a társulási megállapodásban meghatározottak szerint rendeletet alkot. A Zalaszentgróti Szociális, Család- és Gyermekjóléti Központot fenntartó Zalaszentgrót és Környező Települések Intézményfenntartó Társulásának Társulási Megállapodása a 7. pontjában akként rendelkezik, hogy a Társulási Megállapodás tárgyát képező, a Társulás által fenntartott intézmény által biztosított szolgáltatások és ellátások, azok igénybevétele, valamint a fizetendő térítési díjak tárgyában az Sztv. 92. § (1) bekezdés b) pontja, valamint a gyermekek védelméről és a gyámügyi igazgatásról szóló 1997. évi XXXI. törvény 29. § (3) bekezdése alapján a Magyarország helyi önkormányzatairól szóló 2011. évi CLXXXIX. törvényben meghatározottak szerinti önkormányzati rendelet megalkotására kijelölt önkormányzat a gesztor önkormányzat, nevezetesen Zalaszentgrót Város Önkormányzata. Zalaszentgrót Város Önkormányzatának Képviselő-testülete az 5/2009. (III. 24.) számú önkormányzati rendeletében rendelkezik a személyes gondoskodást nyújtó szociális ellátások térítési díjairól. Az Sztv. 115.§ (1) bekezdésében foglaltak törvényi előírást figyelembe véve – miszerint a személyes gondoskodás körébe tartozó szociális ellátások ellenértékeként megállapított intézményi térítési díjakat a fenntartó tárgyév április 1-jéig állapítja meg – szükségessé vált a rendelet módosítása.

**Részletes indokolás**

**1. §-hoz**

A Zalaszentgróti Szociális, Család- és Gyermekjóléti Központ által személyes gondoskodást nyújtó szociális ellátás formájában az étkeztetés, a házi segítségnyújtás és az idősek nappali ellátása 2021. április 1-jével megállapított és alkalmazandó, változatlan összegű intézményi térítési díját rögzítő 1. melléklet módosítását tartalmazza.

**2. §-hoz**

A rendelet hatályba lépését és hatályvesztését szabályozza.