**Szám:** 1-3/2021. 10. sz. napirendi pont

**Indokolás**

**Zalaszentgrót Város Önkormányzata Polgármesterének**

**2021. március 25-re tervezett döntéséhez**

**Tárgy:** Foglalkozás-egészségügyi szerződések felülvizsgálata

**Tisztelt Képviselő testület!**

Zalaszentgrót Város Önkormányzatának Képviselő-testülete a 22/2014. (III. 27.) számú határozatában úgy döntött, hogy az önkormányzati intézmények vonatkozásában a foglalkozás-egészségügyi szolgáltatások ellátására a Tóth-Nyéki Egészségügyi Kkt.-vel, valamint a Dr. Pőcze és Társa Bt.-vel köt szerződéseket. Ezt követően sor került a megbízási szerződések megkötésére, melyekben a szolgáltatók az érintett intézményeket egymás között arányosan megosztották az alábbiak szerint:

Tóth-Nyéki Egészségügyi Közkereseti Társaság Háziorvosi Szolgálat:

a) Zalaszentgróti Napköziotthonos Óvoda és Egységes Óvoda-bölcsőde

b) Városi Könyvtár és Művelődési-Felnőttképzési Központ

Dr. Pőcze Attila és Társa Háziorvosi Szolgálat Bt.:

a) Zalaszentgróti Közös Önkormányzati Hivatal

b) Városi Önkormányzat Egészségügyi Központja

c) Zalaszentgróti Gazdasági Ellátó Szervezet

Közismert, hogy Dr. Nyéki András, a zalaszentgróti IV. számú körzet háziorvosa 2020. augusztus 31. napjával befejezte az 1985. január 1-je óta folytatott háziorvosi munkáját, majd azt is bejelentette, hogy a továbbiakban foglalkozás-egészségügyi tevékenységet sem kíván ellátni.

Kiemelendő továbbá, hogy a szerződések megkötésének idején fennálló intézményi struktúrát is érte változás az elmúlt évek során a Zalaszentgróti Gazdasági Ellátó Szervezet Zalaszentgróti Közös Önkormányzati Hivatalba történő beolvadásán keresztül.

A fenti körülmények miatt szükségessé vált a foglalkozás-egészségügyi szerződések felülvizsgálata, mely során az alábbiakat kell figyelembe vennünk:

Zalaszentgrót Város Önkormányzata mindenkor igyekezett nagy hangsúlyt fektetni arra, hogy a foglalkozás-egészségügyi szolgáltatás nyújtására jogosultsággal rendelkező helyi orvosok között igazságos munkamegosztás jöhessen létre. Az elmúlt időszakban többször is felmerült azonban, hogy célszerűbbnek mutatkozna, ha az önkormányzat által fenntartott költségvetési szervek egységesen egy szolgáltatóhoz tartoznának.

Tájékoztatom a T. Képviselő-testületet, hogy a feladatellátásra mindvégig fennakadás nélkül került sor, a magam részéről - nem utolsósorban a pozitív visszajelzések okán - egy esetleges szolgáltató váltást nem tartok indokoltnak, ezért javaslom, hogy az önkormányzati intézmények vonatkozásában a kizárólagos szolgáltató a Dr. Pőcze Attila és Társa Háziorvosi Szolgálat Bt. legyen.

Itt kívánom megjegyezni, hogy ezen megoldással a fent említett igazságosság elve sem szenved csorbát, tekintettel arra, hogy örömmel értesültem arról, hogy a Zalaszentgróti Járás területén működő nevelési-oktatási intézmények vonatkozásában a fenntartó Zalaegerszegi Tankerületi Központ a Dr. Szántai Prevenció Bt. Foglalkozás-egészségügyi Szolgálattal kötött kizárólagos szerződést.

Rátérve a megkötendő szerződés szerinti díjszabásra, a foglalkozás-egészségügyi szolgálatról szóló 89/1995. (VII. 14.) Korm. rendelet 1. számú melléklete rendelkezik a munkáltatók által - eltérő megállapodás hiányában - fizetendő alábbi díjakról:

"D" foglalkozás-egészségügyi osztály esetén 5.000,- Ft/fő/év

"C" foglalkozás-egészségügyi osztály esetén 6.800,- Ft/fő/év

"B" foglalkozás-egészségügyi osztály esetén 8.400,- Ft/fő/év

"A" foglalkozás-egészségügyi osztály esetén 10.000,- Ft/fő/év

A fentiekhez képest a korábbi szerződések az alábbi - kedvezőbb - díjakkal kerültek megkötésre (az "A" foglalkozás-egészségügyi osztály intézményeink vonatkozásában nem releváns):

"D" foglalkozás-egészségügyi osztály esetén 3.910,- Ft/fő/év

"C" foglalkozás-egészségügyi osztály esetén 5.320,- Ft/fő/év

"B" foglalkozás-egészségügyi osztály esetén 6.570,- Ft/fő/év

Tekintettel azonban a Dr. Pőcze Attila és Társa Háziorvosi Szolgálat Bt. rendkívül lelkiismeretes tevékenységére, valamint arra a nem elhanyagolható tényre, hogy a versenyszektor foglalkozás-egészségügyi díjai a vonatkozó kormányrendelet díjszabását már hosszú évekkel ezelőtt jelentősen meghaladták, azt vélem méltányosnak, ha a fizetendő díjakat - hasonlóan például a Tankerületi Központhoz -, a kormányrendelet szerinti összegekre emelnénk.

A szolgáltatási szerződés tervezete a jelen indokolás 1. számú mellékletét képezi.

**Határozati javaslat:**

Zalaszentgrót Város Önkormányzata Képviselő-testületének feladat- és hatáskörében eljárva a polgármester – a Kormány 27/2021. (I. 29.) Korm. rendeletének 1. §-a alapján kihirdetett veszélyhelyzetre tekintettel, a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdésében kapott felhatalmazás alapján, Zalaszentgrót Város Önkormányzatának Képviselő-testülete tagjainak írásbeli véleményére figyelemmel – úgy dönt, hogy az önkormányzati intézmények vonatkozásában a foglalkozás-egészségügyi szolgáltatások ellátására a Dr. Pőcze Attila és Társa Háziorvosi Szolgálat Bt. (8790 Zalaszentgrót, Kinizsi tér 11. II/7.) szolgáltatóval, az indokolás 1. számú melléklete szerinti tartalommal szerződést köt.

A polgármester intézkedik a szolgáltatási szerződés aláírásáról.

**Határidő:** 2021. március 31.

**Felelős:** Baracskai József polgármester

**Zalaszentgrót**, 2021. március 22.

**Baracskai József**

polgármester

A határozati javaslat a törvényességi előírásnak megfelel.

**Dr. Simon Beáta**

jegyző