Szám: 1-3 /2021. 5. sz. napirendi pont

**Indokolás**

**Zalaszentgrót Város Önkormányzata Polgármesterének**

**2021. március 25-re tervezett döntéséhez**

**Tárgy:** Döntés az óvodai és bölcsődei beiratkozás időpontjáról

**Tisztelt Képviselő-testület!**

A nemzeti köznevelésről szóló 2011. évi CXC. törvény (a továbbiakban: Nkt.) 49. §-a értelmében

1. *„Az óvodai felvétel, átvétel jelentkezés alapján történik. Az óvodába a gyermek – e törvényben foglalt kivétellel – harmadik életévének betöltése után vehető fel. A szülő gyermeke óvodai felvételét, átvételét bármikor kérheti, a gyermekek felvétele folyamatos.*
2. *A gyermeket elsősorban abba az óvodába kell felvenni, átvenni, amelynek körzetében lakik vagy ahol szülője dolgozik. A felvételről, átvételről az óvoda vezetője dönt. (…)*
3. *(…) Az óvoda köteles felvenni, átvenni azt a gyermeket, aki életvitelszerűen az óvoda körzetében lakik (a továbbiakban: kötelező felvételt biztosító óvoda).”*

A nevelési-oktatási intézmények működéséről és a köznevelési intézmények névhasználatáról szóló 20/2012. (VIII. 31.) EMMI rendelet (a továbbiakban: EMMI rendelet) 20. § (1) bekezdése alapján **az óvodai beiratkozásra a tárgyév április 20.** – **május 20. napja között kerül sor**. Mindazonáltal a beiratkozás időpontjának kitűzésénél figyelembe kell venni azt is, hogy a fenntartónak a beiratkozás első határnapját megelőzően legalább 30 nappal közleményt vagy hirdetményt kell közzétennie az óvodai beiratkozás idejéről, az óvodai jogviszony létesítésével összefüggő eljárásról a saját honlapján, valamint kezdeményeznie kell a közleménynek vagy hirdetménynek a fenntartásában működő óvoda honlapján, ennek hiányában a helyben szokásos módon való közzétételét.

Az EMMI rendelet 20. § (2) bekezdése szerint a szülő az óvodai nevelésben történő részvételre jogszabály alapján kötelezett gyermekét köteles beíratni a települési önkormányzat által közzétett közleményben vagy hirdetményben meghatározott időpontban, kivéve

1. a bölcsődei ellátásban részesülő gyermeket, illetőleg
2. ha a szülő a gyermekének az óvodalátogatási kötelelezettség alól felmentését kéri: az Nkt. 8. § (2) bekezdése alapján a szülő tárgyév május 25. napjáig benyújtott kérelmére a Kormány rendeletében kijelölt felmentést engedélyező szerv – a gyermek jogos érdekét szem előtt tartva – felmentést ad a gyermek számára a kötelező óvodai nevelésben való részvétel alól azon év augusztus 31. napjáig, amelyben a gyermek a 4. életévét betölti.

A nemzeti köznevelésről szóló törvény végrehajtásáról szóló 229/2012. (VIII. 28.) Korm. rendelet 38/B. §-a alapján 2020. január 1-jétől a jegyző helyett a fővárosi és megyei kormányhivatal általános illetékességgel eljáró járási hivatala vált az óvodai felmentést engedélyező szervvé.

Az Nkt. 8. § (2) bekezdése értelmében a gyermek abban az évben, amelynek augusztus 31. napjáig a 3. életévét betölti, a nevelési év kezdő napjától legalább napi 4 órában óvodai foglalkozáson vesz részt. Az EMMI rendelet 20. § (2) bekezdése emellett előírja azt is, hogy a napi 4 órában óvodai nevelésre kötelezett gyermek szülője, amennyiben gyermeke az óvodakötelezettségét külföldön teljesíti, köteles arról a beiratkozás idejének utolsó határnapját követő 15 napon belül írásban értesíteni a hivatalt. Amennyiben pedig a napi 4 órában óvodai nevelésre kötelezett, az óvodával jogviszonyban álló gyermek a jövőben fogja az óvodakötelezettségét külföldön teljesíteni, úgy a gyermek szülője előzetesen köteles értesíteni az óvodavezetőt.

Az óvodai beiratkozáskor be kell mutatni a gyermek nevére kiállított személyazonosságot igazoló hatósági igazolványokat, továbbá a szülő személyazonosságát igazoló hatósági igazolványokat és lakcímet igazoló hatósági igazolványát. Az óvoda vezetője az óvodai felvételi kérelem elbírálásáról, a döntést megalapozó indokolással, a fellebbezésre vonatkozó írásos tájékoztatással értesíti a szülőt.

A kijelölt óvoda vezetője  a megküldött szakértői vélemény vagy a tankerületi központ határozata alapján értesíti az Oktatási Hivatalt, ha a gyermeket az óvodába nem íratták be.

2018. szeptember 1-jétől önálló bölcsődei csoportot működtet a Zalaszentgróti Napköziotthonos Óvoda – Bölcsőde, amely a Zalaszentgrót város és Sénye község közigazgatási területén lakóhellyel vagy tartózkodási hellyel rendelkezők számára 20 hetestől 3 éves korig biztosítja a kisgyermekek ellátását. Tekintettel arra, hogy a jogszabályok a bölcsődébe történő felvételre vonatkozóan nem rendelkeznek annak fenntartó általi meghatározásáról, a Zalaszentgróti Napköziotthonos Óvoda – Bölcsődében *- az engedélyezett 24 fős létszám feltöltéséig -* a felvétel folyamatosan történik. A szülő gyermeke bölcsődei felvételét az adott évre, valamint a következő nevelési évre kérheti. Mindazonáltal a 2021/2022. nevelési évre vonatkozóan a bölcsődés körú gyermekek tekintetében is szükséges meghatározni a beiratkozás időpontját, melyet a gyakorlati szempontokat figyelembe véve az óvodai beiratkozással azonos időpontban indokolt kijelölni. A bölcsődei felvételről a becsatolt kérelem és okmányok igazolások alapján az intézményvezető dönt. Amennyiben a kérelmező, illetve törvényes képviselője az intézményvezető döntését vitatja, az arról szóló értesítés kézhezvételétől számított 8 napon belül a fenntartóhoz fordulhat.

A [2021/2022. nevelési, illetve tanévre történő óvodai, valamint általános iskolai beiratkozásról](https://www.oktatas.hu/pub_bin/dload/kozoktatas/tavoktatas/19_2021_EMMI_hatarozat.pdf) szóló 19/2021. (III.10) EMMI határozat értelmében az óvoda – a járványügyi szempontok figyelmevételével – beosztást készít a 2021/2022. nevelési évre történő beiratkozás időpontjára vonatkozóan. Óvodába elektronikus úton is be lehet irakozni a 2021/2022. nevelési évre. Ebben az esetben a beiratkozáshoz szükséges iratok bemutatására az 1. nevelési napon kerül sor.

Az EMMI rendelet 20. § (1) bekezdésében foglalt előírás fényében, valamint az intézményvezetővel való egyeztetés eredményeképpen intézkedni kívánok arról, hogy a Zalaszentgróti Napköziotthonos Óvoda - Bölcsőde 2021/2022. nevelési évére vonatkozó óvodai és bölcsődei beiratkozás időpontjaként **2021. április 27-28. napja** (kedd - szerda) kerüljön kijelölésre.

**Határozati javaslat**

Zalaszentgrót Város Önkormányzata Képviselő-testületének feladat- és hatáskörében eljárva a Polgármester - a Kormány 27/2021. (I. 29.) Korm. rendeletének 1. §-a alapján kihirdetett veszélyhelyzetre tekintettel, a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdésében kapott felhatalmazás alapján, Zalaszentgrót Város Önkormányzata Képviselő-testülete tagjainak írásbeli véleményére figyelemmel - a Zalaszentgróti Napköziotthonos Óvoda - Bölcsőde köznevelési intézményben a 2021/2022. nevelési évre vonatkozóan a leendő óvodások és bölcsődések beiratkozásának időpontjaként 2021. április 27-28. (kedd-szerda) napját fogadja el.

A polgármester felkéri a jegyzőt, hogy a Zalaszentgróti Napköziotthonos Óvoda - Bölcsőde intézményvezetőjét a határozati kivonat és a hirdetmény egy-egy példányának megküldésével a döntésről értesítse.

*Határidő:* azonnal

*Felelős:* Baracskai József polgármester

Dr. Simon Beáta jegyző

Zalaszentgrót, 2021. március 22.

***Baracskai József***

polgármester

A határozati javaslat a törvényességi

követelményeknek megfelel.

***Dr. Simon Beáta***

jegyző