**Szám:** 1-3/2021. 7. sz. napirendi pont

**Indokolás**

**Zalaszentgrót Város Önkormányzata Polgármesterének**

**2021. március 25-re tervezett döntéséhez**

**Tárgy:** Tájékoztatás és döntés a Zalavíz Zrt. által benyújtott VÁRA-ÉMI 2020 pályázatban konzorciumi tagként való részvételről

**Tisztelt Képviselő-testület!**

Az ÉMI Építésügyi Minőségellenőrző Innovációs Nonprofit Kft. (a továbbiakban: Támogató) pályázati kiírást tett közzé 2020. év végén, melyen első körben nem indulhattak közösen különböző víziközmű rendszerekben lévő önkormányzatok, azonban az ÉMI tájékoztatása szerint a második körben igen. A Zalavíz Zrt. munkatársai a kiírást áttanulmányozva arra jutottak, hogy a pályázati feltételeknek megfelelve a Zalavíz Zrt. Zalaszentgrót, Zalabér, Pakod, Zalavég, Batyk, Gellénháza, Nagylengyel, Ormándlak, Zalalövő, Kálócfa, Szentkozmadombja, Iklódbördőce, Misefa, Nagykapornak és Nemesrádó Települések Önkormányzataival konzorciumban tud pályázatot benyújtani.

A pályázatban kizárólag a 2021-2036. évi elfogadott GFT-ben szereplő munkákkal lehet indulni. A támogatás mértéke maximum 70%, a 30% önerő finanszírozható 2021. és 2022. évi használati díjból.

A pályázati keretösszeg elég szűkös és az elbírálás beérkezési sorrendben történik, a benyújtási határidő 2021.03.16-a volt.

A Zalavíz Zrt. e pályázattal foglalkozó munkatársa 2021. március 4-én megkereste Önkormányzatunkat, hogy Zalaszentgrót Város polgármestere nyilatkozzon következő nap 12:00 óráig a pályázatban konzorciumi tagként való részvételi szándékról. A Támogató a pályázat benyújtásához nem írta elő a képviselő-testületi határozatok csatolását, azonban a pályázat benyújtásának feltétele volt az összes fent megnevezett Önkormányzat csatlakozási szándéka.

**A pályázat célja:**

A Víziközművek Állami Rekonstrukciós Alapjából vissza nem térítendő támogatás (a továbbiakban: támogatás) nyújtása a Gördülő Fejlesztési Tervben (a továbbiakban: GFT) rögzített, a Magyar Energetikai és Közmű-szabályozási Hivatal (a továbbiakban: MEKH) által jóváhagyott víziközmű-rendszerek energiahatékonyságot célzó műszaki fejlesztésére (a továbbiakban: beruházás).

A pályázaton vissza nem térítendő támogatás igényelhető.

**Támogatás igénybevételére jogosultak köre**

A pályázati konstrukció keretében az alábbi szervezetek pályázhatnak:

- a víziközmű-szolgáltatásról szóló 2011. évi CCIX. törvény 1. § (1) bekezdés c) pontjában meghatározott ellátásért felelős vagy az ellátásért felelős települési önkormányzatok konzorciuma;

- az ellátásért felelős a víziközmű-szolgáltatásról szóló 2011. évi CCIX. törvény egyes rendelkezéseinek végrehajtásáról szóló 58/2013. (II. 27.) Korm. rendelet 1. § 44. pontja szerinti víziközmű-szolgáltatóval együttesen konzorciumban;

- **a víziközmű-szolgáltatásról szóló 2011. évi CCIX. törvény 1. § (1) bekezdés c) pontjában meghatározott ellátásért felelős vagy az ellátásért felelős települési önkormányzatok a víziközmű-szolgáltatóval együttesen konzorciumban**;

- amennyiben a pályázati forrásból finanszírozható beruházások, felújítások a Magyar Állam ellátásért való felelősségi körébe tartozó állami vagyonelemeken valósulnak meg, a kizárólagos állami tulajdonban álló víziközmű-vagyonelemeket üzemeltető víziközmű-szolgáltató társaságok önállóan is jogosultak a támogatási igény benyújtására.

**Nem jogosult pályázatot benyújtani:**

1) akinek lejárt esedékességű, 60 napot meghaladó adó- vagy adók módjára behajtható köztartozása áll fenn, kivéve, ha az adóhatóság számára fizetési halasztást vagy részletfizetést engedélyezett, illetve akinek az Európai Unió tradicionális saját forrásai címen tartozása van;

2) aki a pályázat előkészítésében, a kiírásában, értékelésében és elbírálásában részt vesz;

3) aki a pályázat benyújtásának időpontjában a Kormány tagja, államtitkár, közigazgatási államtitkár, helyettes államtitkár, kormánymegbízott, kormánybiztos, miniszterelnöki megbízott, miniszterelnöki biztos, megyei közgyűlés elnöke, főpolgármester, polgármester, regionális fejlesztési ügynökség vezető tisztségviselője;

4) aki a 2) és 3) pont szerinti személlyel közös háztartásban élő hozzátartozó;

5) a nyilvánosan működő részvénytársaság kivételével – a 2) és 3) pont szerinti személy tulajdonában álló gazdasági társaság;

6) aki ellen az Európai Bizottságnak valamely támogatás visszafizetésére kötelező határozata van érvényben, továbbá azon Pályázó, aki a pályázat benyújtását megelőzően az államháztartás alrendszereiből, az Európai Unió előcsatlakozási eszközeiből, vagy a strukturális alapokból juttatott valamely támogatással összefüggésben a Támogatói Okiratban vállalt kötelezettségét neki felróható okból nem teljesítette, kivéve a vis maior esetét;

7) aki a pályázat befogadásának feltételeként nem tesz írásbeli nyilatkozatot annak tudomásul vételéről, hogy lejárt esedékességű, meg nem fizetett köztartozás esetén, a köztartozás megfizetéséig a támogatás a Kedvezményezettet nem illeti meg, illetve visszatartásra kerül, és a meg nem fizetett köztartozás összegét a Kincstár az állami adóhatóság számláján jóváírja. A Kedvezményezettet a köztartozással csökkentett összeg illeti meg, a visszatartott költségvetési támogatásnak megfelelő összegű köztartozás az átutalással megfizetettnek minősül.

8) aki jogerős végzéssel elrendelt felszámolási, csőd-, végelszámolási, adósságrendezési vagy egyéb - a megszüntetésére irányuló, jogszabályban meghatározott - eljárás alatt áll;

9) amely nem rendelkezik magyar adószámmal;

10) amelyről hitelt érdemlően bebizonyosodik, hogy a támogatási döntés tartalmát érdemben befolyásoló valótlan, hamis vagy megtévesztő adatot szolgáltatott vagy ilyen nyilatkozatot tett;

11) amely az adatszolgáltatási vagy nyilatkozattételi kötelezettségének nem tesz eleget;

12) amely nem felel meg:

a. a rendezett munkaügyi kapcsolatok követelményeinek,

b. a köztulajdonban álló gazdasági társaságok takarékosabb működéséről szóló 2009. évi CXXII. törvényben foglalt közzétételi kötelezettségének nem tett eleget, és

c. nem minősül átlátható szervezetnek;

13) amely a támogatási rendszerből való kizárás hatálya alatt áll;

14) amelynek harmadik féllel szemben olyan kötelezettsége áll fenn, amely a projekt céljának megvalósulását meghiúsíthatja;

15) amely a jogszabályban meghatározott nyilatkozatokat nem teszi meg, dokumentumokat nem nyújtja be vagy a megtett nyilatkozatát visszavonja.

**Nem nyújtható támogatás**

1) a pályázat benyújtását megelőzően megkezdett beruházáshoz;

2) ahhoz a pályázathoz, amelyben a Pályázó szakmai, pénzügyi tartalmát érdemben befolyásoló valótlan, hamis adatot szolgáltatott a pályázat benyújtásakor, és ez hitelt érdemlően bebizonyosodik;

3) olyan beruházáshoz, melynek műszaki tartalma nem azonosítható;

4) olyan beruházásra, mely – az államháztartás alrendszereiből nyújtott vagy uniós támogatási forrásból – a jelen pályázatban megjelölt beruházási feladatokkal azonos tartalommal és a jelen pályázat benyújtását megelőző 10 évben elvégzésre került;

5) használt műszaki vagy egyéb berendezések, gépek, eszközök beszerzésének és szerelésének költségeihez.

**A támogatás formája:**

A pályázattal érintett beruházás teljes költsége önrészből és vissza nem térítendő támogatásból kerül biztosításra.

A vissza nem térítendő támogatás mértéke Támogatói döntéssel kerül meghatározásra, mely alapján a megítélt támogatási összeg felső határát a kifizethető támogatás felső határa képezi.

A támogatás intenzitása az elszámolható beruházási költségek legfeljebb 70 %-a lehet. A támogatás összege minimum 25.000.000 Ft, azaz huszonötmillió forint, maximum 200.000.000 Ft, azaz kétszázmillió forint, melyet a Támogató a Víziközművek Állami Rekonstrukciós Alapjából biztosít.

A Pályázónak a tervezett elszámolható beruházási költségek legalább 30 %-ával kell rendelkeznie (önrész). A Zalavíz Zrt tájékoztatása alapján a 30% önerő a 2021. és 2022. évi használati díjból finanszírozható.

A támogatás folyósítására a beruházás megkezdését megelőzően, a támogatási összeg 70 %-ban előlegként kerül sor. A fennmaradó támogatási összeg a záró szakmai beszámoló és pénzügyi elszámolás elfogadását követően a Támogatói Okiratban meghatározottak szerint utólag, egy összegben kerül kifizetésre.

**Támogatható tevékenységek köre, műszaki elvárások**

A GFT-ben rögzített, a MEKH által jóváhagyott víziközmű-rendszerek műszaki állapotának javítása, és ezen felül az alábbiak közül legalább egy fejlesztési elem megvalósítandó:

1. Nem megfelelő hatásfokú szivattyúk cseréje, mely a meglévő állapothoz képest energetikai szempontból legalább 15 %-os megtakarítást eredményez.

2. Szennyvíztisztító-telepi fúvóberendezések cseréje, mely a meglévő állapothoz képest energetikai szempontból legalább 15 %-os megtakarítást eredményez.

3. Biogáz felhasználás hatékonyságának javítása, mely a meglévő állapothoz képest energetikai szempontból legalább 15 %-os megtakarítást eredményez.

**Elszámolható költségek köre**

A támogatás legalább 70 %-át energiahatékonyság javítását célzó gépcserére kell fordítani. A támogatható tevékenységekhez kapcsolódóan építési munkák (gépház rekonstrukció, átemelő átépítése), vezeték és szerelvénycsere a támogatási összeg legfeljebb 30%-át teheti ki.

**Nem elszámolható költségek köre**

Nem számolhatók el azok a költségek, amelyek a pályázati cél megvalósításával nincsenek közvetlen kapcsolatban. Ezek a költségek különösen, de nem kizárólagosan az alábbiak:

1. szakértői díj és engedélyeztetés költségei;

2. a pályázat elkészítéséhez kapcsolódó ráfordítások (pl.: pályázatírás, pályázat lebonyolítás, a pályázat részeként csatolandó dokumentumok digitalizálásának költségei, stb.);

3. szállítási díj, kiszállási díj;

4. területfoglalási díj, munkaterület őrzési költségei;

5. raklap bérleti díj, raktározási költségek;

6. ideiglenes mellékhelységekhez, és melléképületekhez kapcsolódó költségek;

7. törmelék, sitt elszállítása, konténer bérlése;

8. organizációs költségek (fa kivágás, gallyazás, föld- és sziklamunka);

9. pénzügyi szolgáltatások költségei;

10. reklámtábla elhelyezése;

11. használt, felújított anyagok költsége.

**Pályázatok benyújtása:**

Víziközmű-rendszerenként egy pályázat nyújtható be.

**A pályázatok benyújtási módja, határideje és helye**

A teljes pályázati dokumentáció kizárólag magyar nyelven, 1 eredeti példányban, postai úton papír alapon aláírással hitelesítve, és elektronikus adathordozóra mentve (pl. CD) az alábbi címre nyújtható be:

ÉMI Építésügyi Minőségellenőrző Innovációs Nonprofit Kft.

2001 Szentendre, Pf: 180.

A pályázati dokumentációt ajánlott, tértivevényes levélküldeményként, továbbá nem csomagként kell benyújtani. Egy levélküldeményként egy pályázati dokumentációt tartalmazhat.

A papír alapon kiállított, benyújtásra kerülő eredeti pályázati dokumentáció digitalizált (szkennelt) változata a mellékelt adathordozón szintén becsatolandó!

A pályázat benyújtásának időtartama: A Pályázati Kiírás megjelenésének napjától a rendelkezésre álló forrás kimerüléséig lehetséges benyújtani, a **pályázat 2. körének** vonatkozásában legkésőbb **2021. március 16**-ig.

A vissza nem térítendő támogatás keretének kimerülése esetén a Támogató hivatalos honlapján hirdetményt tesz közzé a Pályázati Kiírás felfüggesztésének / lezárásának pontos idejéről.

A vissza nem térítendő támogatás keretének kimerülése esetén a Támogató hivatalos honlapján a lezárásról szóló közlemény megjelenését követő munkanapon postai úton feladott pályázatok még feldolgozásra kerülnek.

A Pályázókat pályázati díj nem terheli.

**Befogadási kritériumok:**

A pályázat beérkezését követő 5 munkanapon belül a Támogató a formai és tartalmi megfelelőséget megelőzően az alábbiakat vizsgálja:

- a pályázat a meghatározott határidőn belül került benyújtásra;

- az igényelt támogatási arány nem haladja meg a Pályázati Kiírásban meghatározott maximális támogatási intenzitást;

- az igényelt támogatás eléri a Pályázati Kiírásban meghatározott minimális támogatási összeget;

- az igényelt támogatás nem haladja meg a Pályázati Kiírásban meghatározott maximális támogatási összeget;

- a Pályázó a Pályázati Kiírásban meghatározott lehetséges támogatás igénylői körbe tartozik.

A fenti kritériumoknak megfelelő pályázat befogadásra kerül, a befogadási kritériumoknak meg nem felelő pályázat érdemi vizsgálat nélkül elutasításra kerül. Ezekben az esetekben hiánypótlásra nincs lehetőség.

**Pályázat elbírálása, döntés:**

A pályázatok a benyújtás sorrendjében kerülnek feldolgozásra. A befogadott pályázatok szakmai (műszaki) és pénzügyi szempontok szerint kerülnek értékelésre, továbbá tartalmi, valamint formai szempontok szerint kiértékelésre és rangsorolásra.

A nem megfelelő energia- és költséghatékonyságú pályázatok elutasításra kerülhetnek!

A pályázatok a rangsorolás érdekében egy döntési körben kerülnek támogatói előterjesztésre**.**

**Formai/Tartalmi vizsgálat:**

A befogadhatósági vizsgálatot követő formai és tartalmi ellenőrzés során megvizsgálásra kerül, hogy a megvalósítandó beruházás tartalmát tekintve megfelel-e a Pályázati Kiírás céljának, a kiírásban foglalt követelményeknek.

A pályázati adatlapon megadott adatok a csatolt mellékletek alapján kerülnek ellenőrzésre.

**A formai vizsgálat szempontjai:**

- A Pályázati Kiírás szerint csatolandó dokumentumok benyújtásra kerültek-e.

- A benyújtott pályázati dokumentáció teljes körűen, hiánytalanul került-e kitöltésre, benyújtásra.

- A papír alapú dokumentáció cégszerűen aláírásra került-e, illetve amennyiben releváns a megfelelő hitelesítéssel ellátott-e.

**A tartalmi vizsgálat szempontjai**

A tartalmi ellenőrzés során megvizsgálásra kerül:

- A kitöltött adatlapon szerepelő információk és a becsatolt alátámasztó dokumentumokban szereplő adatok közti összhang.

- A megvalósítandó beruházás tartalmát tekintve megfelel a Pályázati Kiírás céljának.

- A tervezett beruházás megvalósíthatósága, a beruházási terv kidolgozottsága.

- A projekt költségeinek realitása, költségtervének részletessége.

- A beruházás innovatív és technológiai jellege.

- Az elérendő energiahatékonyság mértéke.

- A prognosztizálható karbantartási költségek mértéke.

- Magyarországi referencia megléte.

- A Támogató által meghatározott egyéb szakmai szempontok

**Nem támogatható az a pályázat,**

- melyet olyan Pályázó nevében nyújtottak be, aki a pályázati konstrukció esetében nem rendelkezik pályázati jogosultsággal;

- amelyben megjelölt beruházáshoz támogatás nem nyújtható.

A formai és tartalmi szempontoknak megfelelő pályázatok esetében az esetlegesen felmerülő hiánypótlások beérkezésére tekintettel a Támogató a felállított rangsor véglegesítését követően 45 napon belül dönt:

- a pályázatban igényelt vissza nem térítendő támogatással egyező összegű támogatásáról;

- csökkentett összegű támogatásáról;

- tartaléklistára helyezésről teljes vagy csökkentett összegű támogatás lehetősége mellett;

- elutasításáról.

A támogatás felhasználása a döntést követően kiállított Támogatói Okirat alapján történik, mely dokumentum a döntési értesítőt követően, a Támogatói Okirat kiállításhoz szükséges dokumentumok postai úton történő megküldését követően szintén postai úton kerül megküldésre.

**Előleg folyósítása:**

A 70 %-os előleg folyósítására a Támogatói Okirat kiállítását, valamint az előleg kifizetési kérelem, nyilatkozat és valamennyi felhatalmazó levél hiánytalan postai úton történő benyújtását követő 30 napon belül kerül sor a Kedvezményezett által megjelölt bankszámlára.

A Kedvezményezettnek a támogatott beruházást a Támogatói Okirat közlésétől számított egy éven (12 hónapon) belül meg kell valósítania.

A 70 %-os előleg folyósítására a Támogatói Okirat kiállítását, valamint az előleg kifizetési kérelem, nyilatkozat és valamennyi felhatalmazó levél hiánytalan postai úton történő benyújtását követő 30 napon belül kerül sor a Kedvezményezett által megjelölt bankszámlára. A Kedvezményezett vállalja, hogy a számlavezető bankjánál bejelenti a Támogató visszavonásig szóló beszedési megbízás benyújtására vonatkozó jogosultságát minden beszedési megbízással terhelhető bankszámlájára

**Záró elszámolás:**

A Kedvezményezettnek a beruházás megvalósítása után szakmai beszámolót és pénzügyi elszámolást (a továbbiakban: záró elszámolás) kell készítenie.

A záró elszámolás benyújtásának határideje: a szakmai megvalósítás végső határidejét – amennyiben korábban befejeződik a beruházás, akkor befejezés időpontját – követő 60 nap.

**Fenntartási kötelezettség:**

A támogatásból megvalósuló beruházás fenntartását a pályázatban megjelölt helyen 3 évig köteles a Kedvezményezett biztosítani.

**Határozati javaslat:**

Zalaszentgrót Város Önkormányzata Képviselő-testületének feladat- és hatáskörében eljárva a Polgármester – a Kormány 27/2021. (I. 29.) Korm. rendeletének 1. §-a alapján kihirdetett veszélyhelyzetre tekintettel, a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdésében kapott felhatalmazás alapján, Zalaszentgrót Város Önkormányzatának Képviselő-testülete tagjainak írásbeli véleményére figyelemmel – egyetért azzal, hogy Zalaszentgrót Város Önkormányzata az Észak Zalai Víz-és Csatornamű Zrt-vel, valamint Zalabér, Pakod, Zalavég, Batyk, Gellénháza, Nagylengyel, Ormándlak, Zalalövő, Kálócfa, Szentkozmadombja, Iklódbördőce, Misefa, Nagykapornak, Nemesrádó Községek Önkormányzataival konzorciumban pályázatot nyújtott be az Építésügyi Minőségellenőrző Innovációs Nonprofit Kft. által közzétett **VÁRA-ÉMI-2020 kódszámú**, Víziközművek Állami Rekonstrukciós Alapjából nyújtható támogatásra.

A polgármester a pályázat eredményessége esetén a beruházás megvalósításához a szükséges intézkedéseket megteszi.

**Határidő:** pályázat benyújtására legkésőbb: 2021. március 16., illetve folyamatos

**Felelős:** Baracskai József polgármester

**Zalaszentgrót**, 2021. március 22.

**Baracskai József**

polgármester

A határozati javaslat a törvényességi előírásoknak megfelel.

**Dr. Simon Beáta**

jegyző